
ÅRSPLAN 2008

	AVDELING FOR SYKEPLEIE


1. Avdelingens måltavle for perioden 2008-2010
Avdelingens måltavle for perioden 2008 – 2010 følger som vedlegg til årsplanen.
2. Avdelingens tallbudsjett for 2008
2.1. Tallbudsjett bevilgningsfinansiert virksomhet (BFV)

	Tall i 1 000
	2008

	 
	 

	Avsetninger
	 

	Avsetning BFV fra 2007 (jfr note 15 til årsregnskapet)
	1.831 

	 
	 

	Driftsinntekter
	 

	Inntekt fra bevilgninger – KD
	45.703 

	Tilskudd fra NFR
	 

	Tilskudd og overføringer fra andre statlige forvaltningsorganer
	 

	Gevinst ved salg av eiendom, anlegg og maskiner
	 

	Salgs- og leieinntekter
	100 

	Andre driftsinntekter
	 

	Sum driftsinntekter
	45.803 

	 
	 

	Driftskostnader
	 

	Lønn og sosiale kostnader
	43.048 

	Større investeringer
	 

	Andre driftskostnader
	3.588 

	Sum driftskostnader
	46.636 

	 
	 

	Periodens resultat (avregning BFV)
	                     898 


2.2. Tallbudsjett eksternfinansiert virksomhet (EFV)
	Tall i 1 000
	2008

	Driftsinntekter
	 

	Inntekt EFV - oppdragsprosjekt
	885 

	Inntekt EFV - bidragsprosjekt
	1 392 

	Sum driftsinntekter EFV
	2 277

	 
	 

	Driftskostnader
	 

	Lønn og sosiale kostnader
	1 477 

	Andre driftskostnader
	868 

	Sum driftskostnader
	2 345

	 
	 

	 
	 

	Periodens resultat (til virksomhetskapital)*
	-65


* For det ene bidragsprosjektet til ASP er det i 2008 lagt inn større kostnader enn inntekter, dette skyldes at inntektene i 2006 og 2007 har vært større enn kostnadene. Så for dette prosjektet står det ubrukte midler i mindreforbruket til avdelingen. Når det gjelder de andre bidragsprosjektene til avdelingen er kostnadene satt lik inntektene. Bidragsprosjekter kan jo ikke være med på å øke avdelingens virksomhetskapital.

3. Strategiområde: Utdanning

3.1. Strategiske prioriteringer

Avdeling for sykepleie tilbyr utdanning både på bachelornivå og videreutdanningsnivå. De fleste av utdanningstilbudene ved avdelingen er rammeplanstyrt, og med fagplaner utarbeidet på grunnlag av rammeplanene. Bachelorutdanningen er den klart største utdanningen ved avdelingen med et produksjonsmål på 197.  

Avdelingen jobber nå med en tilpasning av fagplan for bachelorutdanningen for at den skal være tilpasset vår nye hverdag ved ”Øya Helsehus”. Flyttingen til Øya vil medføre både utfordringer, men ikke minst muligheter til en faglig aktivitet som vi til nå ikke har hatt. Dette gjelder både i forhold til nærhet til fagmiljøene ved St. Olavs hospital, Trondheim kommune og NTNUs miljøer ved bl.a. DMF. Et annet aspekt som vil få stor innvirkning på undervisningen er mulighetene for å ha studentaktive avdelinger. Dette er en mulighet vi til nå ikke har hatt og som avdelingen ser et stort læringspotensiale i. 

I tillegg har avdelingen et utdanningstilbud i Yrkesfaglærerutdanning innenfor helse- og sosialfag. Dette er en bachelorutdanning som er et samarbeid mellom NTNU og HiST. Studiet har i dag 28 studenter.

Når det gjelder videreutdanningene vil Jordmorutdanningen uteksaminere sitt første kull i 2008. 

Etter dette vil vi foreta en inngående evaluering for å se om det er elementer i utdanningen som må revideres før vi starter nytt kull. Søkningen til de 25 studieplassene var meget god og ingen av studentene har sluttet.

Helsesøsterutdanningen er et 1-årig videreutdanningstilbud og har kull på 30 studenter. Også her er det god søkning til studieplassene. Avdelingen fikk høsten 2007 en henvendelse fra Sosial- og helsedirektoratet i forhold til muligheten for å ta opp flere studenter. Problemet med å øke studenttallet ved helsesøsterutdanningen er kapasiteten i forhold til praksisstudieplasser. Fagmiljøet har vurdert praksissituasjonen og konkludert med at det vil være ønskelig med et høyere opptak ved utdanningen. Et økt opptak vil kunne sikre fagmiljøet og legge til rette for en høyere faglig aktivitet. Avdelingen har gitt signaler til direktoratet på at vi er interessert i en økning av studentmassen.

Pedagogisk veiledning er en tverrfaglig utdanning som skal dekke behovet for utdanning/videreutdanning innen veiledning for våre praksisveiledere. Dette er primært et tilbud til praksisveiledere ved AHS, AMMT og ASP og består av 3 avsluttende moduler. Dette tilbudet er etterspurt av våre samarbeidspartnere, men vi har erfart at søknaden til studiet ikke er så stor som vi hadde forventet. Det er bra med søkere fra primærhelsetjenesten, men svært få fra St. Olavs hospital. Opptaket ble på bakgrunn av dette skalert ned, men avdelingen tar fortsatt sikte på å gjennomføre alle 3 modulene i 2008. Avdelingen er opptatt av at dette skal være et godt tilbud til praksisveilederne, men at utgiftene må harmoniseres i forhold til inntektene.

Psykisk helsearbeid er en tverrfaglig videreutdanning med 110 studenter. Videreutdanningen er lagt til Avdeling for sykepleie, men er avdelingsovergripende med bidrag i hovedsak fra AHS og ASP. Psykisk helsearbeid er en deltidsutdanning på 60 studiepoeng fordelt på 2 år. Kompetanse innenfor psykisk helse er meget etterspurt og studiet har god søkning. Psykisk helsearbeid er opprettet som et satsningsområde for FoU-aktivitet ved avdelingen og både videreutdanningen i Psykisk helsearbeid og FoU-aktiviteten vil være høyt prioritert også i 2008.

I tillegg til dette arbeider avdelingen med å kunne tilby modul inn mot mastergraden i Psykisk helse som tilbys ved HiNT. 

Avdelingen tar sikte på å starte opp igjen en videreutdanning i aldring og eldreomsorg etter ny fagplan. Dette vil være et tverrfaglig fellesprosjekt mellom ASP og AHS. Dette vil være en modulbasert videreutdanning på 60 studiepoeng på deltid over 2 år. Vi tar sikte på opptak av et kull på minimum 20 studenter. 

ABIOK-utdanningene ble fra 01.01.07 bevilgningsfinansiert og ASP fikk et produksjonsmål på 55 studenter. Det siste kullet på oppdrag fra St.Olavs hospital ble uteksaminert i februar 2008. De øvrige utdanningene går også som planlagt. Det innledes nå et samarbeid med St. Olavs hospital for å se på mulighetene for en plan for opptaket til de ulike spesialiseringene de nærmeste årene. Dette vil kunne gi både fagmiljøet, St. Olavs hospital og studentene en forutsigbarhet vi ikke har i dag.
3.2. Tiltak for måloppnåelse og vurdering av risiko og vesentlighet

Avdelingen har meget god søkning til våre studier og vi har som målsetting å opprettholde den gode søkningen også i 2008. Det er ikke aktuelt å sette inn ekstra tiltak for dette, men avdelingen jobber systematisk for å gi et godt studietilbud og et godt studiemiljø som skal gjøre avdelingen til et attraktivt sted å studere.

Kandidatproduksjonen har også vært god ved avdelingen. Tradisjonelt har vi hatt et overopptak som har ført til at vi har økt volumet på utdanningen. Denne volumøkningen har vært dyr for avdelingen. Hovedgrunnen til dette er den tette studentoppfølgingen vi har og at vi ikke får basisbevilgning for studenter ut over produksjonsmålet. I tider med stram økonomi har avdelingen derfor valgt å redusere opptaket, og heller basere seg på å ta inn studenter som søker overflytting fra andre studiesteder. Dette har det til nå ikke vært mulighet for pga. meget store kull. Avdelingen er klar over at med redusert kullstørrelse er vi avhengig av en god oppfølging og rapportering på studietall for å så raskt som mulig registrere uforutsette fluktuasjoner i studentmassen. 

3.3. Etablering/avvikling av studietilbud

Som nevnt tar avdelingen sikte på å starte opp igjen Videreutdanning i aldring og eldreomsorg etter ny fagplan. Dette vil være en modulbasert videreutdanning på 60 studiepoeng på deltid over 2 år. Vi tar sikte på opptak av et kull på minimum 20 studenter. 

Avdelingen ønsker også å starte videreutdanning i Smerte og smertebehandling og Smertebehandling hos barn. Dette er studietilbud som avdelingen tidligere har gjennomført. Det er stadige henvendelser om ”gjenoppliving” av disse studietilbudene. Det kan virke som om det er et stort behov for disse studietilbudene i Midt-Norge. Studiestart vil være høsten 2008.
I tillegg til dette tar avdelingen sikte på å starte utdanningstilbud innenfor Kummunehelsetjeneste, Paramedic og Kunnskapsbasert praksis. Disse blir nærmere omtalt under pkt. 3.5.
3.4. Aktivitetskrav 

Bachelorutdanningen har et aktivitetskrav på 197 og hadde ved årsskifte følgende studenttall i de ulike klassene:

1.klasse
224 studenter

2.klasse
207 studenter

3.klasse
185 studenter

Som vi ser har vi hatt et relativt stort frafall blant studentene som i dag går i 3.klasse. Hva som er årsaken til dette har vi ikke klart å kartlegge. Vi har konstatert at vi har en del permisjoner, men permisjonsraten er ikke vesentlig forskjellig fra normalen så dette skal ha en marginal effekt på frafallet. Når det gjelder studenter som har sluttet på studiet er det vanskelig å få kartlagt årsakene til at de valgte å avbryte studiet. Avdelingen vil følge studenttallet nøye i tiden som kommer.  

ABIOK-utdanningene har et aktivitetskrav på 55. Her er det lagt til grunn følgende studenttall

	Utdanning
	Opptak
	Ferdige kandidater

	Anestesi
	15
	13

	Barn
	0
	0

	Intensiv
	20
	18

	Operasjon
	20
	18

	Kreft
	10*
	9*


*Omregnet til heltidsstudenter

I tillegg til dette ble det tatt opp 26 studenter på Operasjon i 2006. Dette var i utgangspunktet et oppdrag fra St.Olavs hospital, men som ble bevilgningsfinansiert fra 01.01.07. Studiet ble avsluttet februar 2008 og 26 operasjonssykepleiere ble uteksaminert.

Ingen av disse studiene skal ha opptak i 2008.

3.5. Finansiering av videreutdanningstilbud
Erfaringsvis er det vanskelig å få høy søknad til videreutdanninger hvor studentene selv finansierer utdanningen. Oppdragsfinansiering er i første rekke aktuelt der helseforetak/kommuner ber om en spesifikk utdanning. 
Videreutdanningstilbud

Vi vil også fra høsten 2008 tilby nytt kull med Paramedic, dette ble ikke igangsatt våren 2008 på grunn av at det ikke var nok søkere til å sette i gang. Dette kan ha sammenheng med at det høsten 2007 var mye turbulens i ambulansetjenestene i Midt-Norge. Men vi regner med at det ikke skal være noe problem å fylle opp plassene fra høsten 2008. Studiet blir litt endret, og vil fra høsten bestå av både en 60 studiepoengsenhet. Og en 30 studiepoengs påbyggingsdel.

Vi lyste ut videreutdanning i Helsefremmende arbeid på 60 studiepoeng, men fikk ikke nok søkere til å sette i gang denne utdanningen. Det vil antakelig bli lyst ut på nytt, men i en omarbeidet form.

Vi lyste også ut en videreutdanning i Kommunehelsetjeneste på 30 studiepoeng som ikke fikk nok søkere. Her vil del to som også består av 30 studiepoeng bli forsøkt ferdigstilt før ny utlysning med oppstart høsten 2008.

Etterutdanningstilbud

Avdeling for sykepleie har i 2008 startet opp etterutdanning i Psykisk helsearbeid for helsesøstre med midler fra sosial- og helsedirektoratet.  Det er også søkt sosial- og helsedirektoratet om penger til å gjennomføre denne etterutdanningen også høsten 2008.

Vi vil også sette i gang med en ny Psykiatriskole for Trondheim kommune i 2008.

Det er også lyst ut en etterutdanning på 15 studiepoeng i Kunnskapsbasert praksis med oppstart våren 2008. 

3.6. Kvalitetssystem: Intern evaluering av studieprogram

Avdelingen har mange studieevalueringer, både ved bachelor og videreutdanningene. Svarprosenten er noe varierende, men resultatene gir stort sett god informasjon for å foreta justeringer av undervisning etc. Avdelingen vil starte en gjennomgang av evalueringene for å se hva som kan gjøres for å øke svarprosenten og om evalueringene kan standardiseres slik at resultatene lettere kan sammenlignes. Et annet meget viktig aspekt ved dette arbeidet vil være å se på hvordan avdelingen kan organisere behandlingen av innsamlet datamateriale på en slik måte at det gir optimal styringsinformasjon for både faglærer, programansvarlig og avdelingens ledelse.

3.7. Kvalitetssystem: oppfølging av evalueringer

Når det gjelder evalueringene på virksomhetsnivå har svarprosenten for våre studenter vært så lav at resultatene ikke kan betraktes som valide. Dette er et problem som avdelingen tar på alvor, men hvor vi ikke ser noen umiddelbar løsning. 

3.8. Øvrige vurderinger knyttet til strategiområde utdanning
Avdelingen avsluttet fase 3 i NOKUTs reakkreditering i årsskiftet 2007/08. Avdelingen rapporterte da i det vesentligste på det NOKUT hadde påpekt i sin tilbakemelding til avdelingen. I rapporten av januar 2008 hadde avdelingen nådd kravet om at 20 % av de faglig tilsatte skal ha førstekompetanse. Avdelingen avventer nå NOKUTs endelige vurdering av bachelorutdanningen. 

4. Strategiområde: Forsknings- og utviklingsarbeid

4.1. Strategiske prioriteringer

Avdelingen har tre satsningsområder innenfor forskning; Klinisk sykehjemsarbeid, Psykosomatisk helse hos kvinner og barn/unge og Psykisk helsearbeid. I tillegg har avdelingen et satsningsområde under oppbygging; Fagdidaktikk.

To av disse områdene er også strategiske satsningsområder for høgskolen; Klinisk sykehjemsarbeid og Psykosomatisk helse hos kvinner og barn/unge. 

Psykisk helsearbeid er et fagområde som har eksistert ved høgskolen lenge, men da primært som videreutdanning. Da denne tverrfaglige videreutdanningen ble lagt til Avdeling for sykepleie ble det besluttet å styrke området i form av økt stillingsressurs som skulle initiere og drive FoU-arbeid. Dette har gitt meget gode resultater og det er pr i dag to førstelektorer og en stipendiat innenfor området. I tillegg er det en stipendiatstilling under tilsetting. Området fikk også en intern tildeling på kr. 400 000 i året i en treårsperiode over store prosjekter. Dette har gitt oss handlingsrom for å starte en konstruktiv og langsiktig bygging av forskningsmiljø også innenfor dette feltet. Det er også innledet et samarbeid med HiNT med sikte på at ASP skal tilby moduler til HiNTs tverrfaglige helse- og sosialfaglige mastergrad. Det arbeides også for å se på mulighetene for at de to fagmiljøene kan gå sammen og tilby en felles mastergradsutdanning.  
I tillegg til dette har avdelingen et satsningsområde under oppbygging: Fagdidaktikk. Som en utdanningsinstitusjon er det naturlig å ha et fokus på pedagogikk og kvaliteten på vår undervisning. Dette er et område det har vært jobbet mye innenfor og som har gitt mye god kunnskap om læringsmessige konsekvenser av ulike pedagogiske tilnærmingsmåter. 

Etter avdelingens vurdering er alle disse områdene så nye i forskningssammenheng at det vil være aktuelt å videreføre dem som satsningsområder med tilhørende finansiering i flere år fremover selv om målsettingen på sikt er at de skal være selvfinansiert.

Avdelingen har i de senere år hatt en meget sterk vekst i antall stipendiater. Pr i dag har avdelingen 13 stk i dr.gradsløp. Dette medfører at avdelingen bruker store FoU-ressurser på kompetanseheving. Avdelingen vil derfor vurdere nøye om vi har økonomisk handlingsrom for å prioritere stipendiater hvor avdelingen må yte store bidrag i form av intern FoU-tid.
I 2007 var det en forsinkelse på 3 av stipendiatene som skulle ha levert sin avhandling. Disse forventes å levere i 2008. I tillegg er det 2 stipendiater som etter fremdriftsplanen skal levere i 2008. Ingen av disse har signalisert at de har forsinkelser som gjør at de ikke vil levere i løpet av 2008. 
Avdelingen har i samarbeid med AHS og TØH levert søknad på å få opprette et regionalt forskningssenter for helse- og omsorgsforskning. 

I tillegg arbeides det med en søknad på et nasjonalt forskningssenter for helsefremming (foreløpig navn) og et nasjonalt kompetansesenter for psykisk helsearbeid i kommunene. 
4.2. Tiltak for måloppnåelse og vurdering av risiko og vesentlighet

Avdelingen ser en klar utfordring i at stipendiatene våre skal bli ferdig i løpet av 4-årsperioden. Avdelingen vil se på hvilke virkemidler som kan tas i bruk for å sikre god gjennomstrømning på dr-gradsnivået. Avdelingen ser det også som viktig å sikre at publikasjoner blir registrert på høgskolen for våre stipendiater.

Når det gjelder publikasjonsraten vil avdelingen fortsette satsningen på metodeseminarer og skrivekurs. I tillegg har avdelingen allokert ressurser til systematisk veiledning i skriveprosessen. Med et stadig økende antall førstestillinger og økt tildeling av FoU-tid vurderer vi risikoen som relativt lav for at vi ikke skal klare å øke publikasjonsraten ihht. resultatmålene i måltavla. 

En annen utfordring for avdelingen er at flere av våre fagmiljøer er små, dette gjelder særlig videreutdanningene. Dette fører til at det blir vanskelig å få tatt ut FoU-tid. Avdelingen vil ta opp problemet for å se på hvordan det kan legges til rette for optimal utnyttelse av tildelt FoU-tid. 

4.3. Mål for høgskolens strategiske satsingsområder:

Klinisk sykehjemsarbeid

Plan for 2008:

· Rekruttere 1 doktorgradsstipendiat innenfor området urininkontinens
· Ansette 1 vitenskapelig assistent
· I tillegg inkludere 1 ny masterstudent innenfor inkontinensprosjektet 

· Opprette et samarbeid med Øya helsehus og starte opp prosjekter innenfor området ”Studentaktive avdelinger”

· Gjennomføre 2 masterløp

· Starte 1 førstelektorløp

· Delta i ulike forskningsprosjekter med andre nasjonale og internasjonale forskere

· Ha interaktive websider
· Etablere seminarserie og kursvirksomhet innenfor satsningsområdet
Publisering 2008:
	Vit, artikler
	Fagl.

artikler
	Poster/

Abstract
	Rapporter
	Bøker/kapitler

	5
	2
	3
	1
	


Psykosomatisk helse hos kvinner og barn/unge
Plan for 2008: 

· I forbindelse med flytting til Øya etableres forskningssamarbeid med Institutt for samfunnsmedisinske fag. 

· FoU-prosjekter på Kvinne-Barn-senteret fortsetter.  

· Andre avdelinger ved HiST deltar i forskningsprosjekt. 

· Sammen med NTNU/SVT-fak og internasjonale samarbeidspartnere (per i dag mest sannsynlig universitet i Polen, Ungarn og Finland) skrive søknad på midler fra EU’s rammeprogram. 

· ASP arrangerer PhD-kurs/internasjonalt symposium sammen med NTNU i ”Positive health research”- mai 2008

· Det tilsettes én 1.amanuensis innenfor satsingsområdet. 

· En ny eksternt finansiert stipendiat.

· Ansatte ved ASP deltar aktivt i PSRG. Det arrangeres minst ett stormøte i året. 

Publisering 2008: 
	Vit, artikler
	Fagl.

artikler
	Poster/

Abstract
	Rapporter
	Bøker/kapitler

	4
	4
	2
	
	


4.4. De avdelingsvise FoU-satsingene

Psykisk helsearbeid
Plan for 2008:

· Forlenge ordningen med en koordinator for satsningsområdet, og utvikle en modell for ledelse og organisering av satsningsområdet og beskrive denne.
· Utvikle samarbeidet mellom ASP og AHS innen fagområdet psykisk helsearbeid.
· Videreutvikle innhold og profil på forskningsområdet.
· Initiere og utvikle en til to større forskningsprosjekter i samarbeid med regionale og internasjonale samarbeidspartnere.
· Initiere og utvikle forskningsprosjekter med vekt på brukerinvolvering.

· Lage en plan for videre publisering.
· Søke om et nytt doktorgradsstipend finansiert gjennom NFR.  

· Flere av de aktive medlemmene i satsningsområdet er i førstelektorløp som en del av kompetanseplaner.
· Flere førstelektorer i dosentkvalifiseringsløp.

· Arrangere et FoU-seminar pr år for å presentere satsningsområdets forskningsaktivitet.

· Gjennomføre seminarer sammen med samarbeidspartnere
· Delta med posters og papers på relevante nasjonale, nordiske og internasjonale konferanser

· Videreutvikle samarbeidet med regionale og nordiske aktører. 

· Etablere samarbeid med relevante internasjonale fagmiljøer.

· Skrive samarbeidsavtale med HiNT om masterprogram og forskningssamarbeid. 
· Skrive intensjonsavtaler med samarbeidspartnere i St Olavs hospital og Trondheim kommune
Publisering 2008:
	Vit, artikler
	Fagl.

artikler
	Poster/

Abstract
	Rapporter
	Bøker/kapitler

	4
	2
	3
	1
	


I tillegg har avdelingen et satsningsområde under oppbygging: 

Fagdidaktikk i sykepleierutdanning og yrke
Plan for 2008

· Utarbeide strategi for satsningsområdet

· Utarbeide publikasjonsplan 

4.5. Ph.D stipendiater og forfatteradresser

Som tidligere nevnt er dette et område avdelingen vil følge nøye i tiden som kommer. Det er av største betydning for avdelingen at vi blir kreditert for forskningsarbeidene som stipendiatene våre utfører
5. Strategiområde: Samfunnet
5.1. Strategiske prioriteringer

Avdeling for sykepleie fikk ved inngangen av 2007 redusert sin eksternfinansierte aktivitet til et minimum. Avdelingen hadde inntil dette tidspunktet hatt ABIOK-utdanningene på oppdrag fra St. Olavs hospital. Ved årsskifte 2007 ble disse utdanningene finansielt overført til høgskolene og midlene lagt inn i høgskolenes rammer. Dette førte til at nesten all eksternfinansiert virksomhet ved avdelingen gikk over til å bli budsjettfinansiert.

Avdelingen ser store utfordringer i å bygge opp ny eksternfinansiert virksomhet i en sektor som tradisjonelt ikke har hatt mye ressurser til dette formålet. For å øke den eksternfinansierte delen av virksomheten satte avdelingen i 2007 av 200 000 til et prosjekt hvor man går inn og vurderer muligheter for ny aktivitet. I 2008 vil det bli opprettet en gruppe bestående av både faglig og administrativ kompetanse for å jobbe videre med denne problemstillingen. Avdelingen ønsker å få kartlagt mulighetene for ulike typer eksternfinansiert virksomhet, men også lage rutiner og retningslinjer for en beredskap i de tilfellene vi får forespørsler om mulige oppdrag.
Avdelingen har som mål å dekke hele regionen når det gjelder utdanning. Avdelingen har tidligere arrangert desentral bachelorutdanning både for Fjellregionen, Orkdal og Fosen. Inneværende kull på kreftsykepleie arrangeres også desentralt. Målsettingen framover er at alle videreutdanningene skal kunne tilbys desentralt.

5.2. Tiltak for måloppnåelse og vurdering av risiko og vesentlighet

Som nevnt er ikke helse- og sosialsektoren tradisjonelt kjent for å ha særlig store ressurser til etter og videreutdanning. Det er derfor en utfordring å klare å lage tilbud som er skreddersydd til behovet og som er av en slik karakter at de kan gjennomføres uten for store omkostninger for våre samarbeidspartnere. 

6. Strategiområde: Effektiv organisasjon
6.1. Strategiske prioriteringer

Avdelingen vil også i fremtiden satse på kompetanseheving i fagstaben, selv om det ikke vil være i samme omfang som det har vært de siste årene. Vi tar sikte på å holde volumet på stipendiatene omtrent på dagens nivå. Det er klart at en slik satsning som avdelingen har gjennomført har kostet relativt store ressurser. Når vi i tillegg har forskuttert oppstarten av to nye utdanninger, Jordmorutdanningen og Pedagogisk veiledning, har dette medført et ressursbruk som har vært større enn de tildelingene avdelingene har fått. Dette har vært et styrt overforbruk som vi forventer skal reduseres betraktelig når studiepoengsproduksjonen ved de to nevnte utdanningene begynner å få budsjettmessige konsekvenser. I årene som kommer forventer avdelingen å legge fram budsjetter som går i balanse. 

6.2. Tiltak for måloppnåelse og vurdering av risiko og vesentlighet

Merforbruket ved avdelingen har som nevnt vært planlagt og kontrollert. Årsakene har i første rekke vært kompetanseheving og forskuttering av nystartede utdanninger. Når disse faktorene faller bort, inntekter av studiepoengsproduksjon og kompetansehevingen er stabilt på et normalt nivå, 25% FoU-tid, forventer vi at budsjettene skal balansere. Et annet forhold som kan bli en utfordring i årene som kommer er nyrekruttering. Som det fremkommer i pkt 6.4 har avdelingen et relativt høyt alderssnitt. Dette gir oss minst to utfordringer: For det første skal arbeidet legges til rette slik at arbeidstakerne kan stå lengst mulig i arbeid og at sykefraværet ikke stiger. For det andre skal godt kvalifisert arbeidskraft erstattes. 

Vi vil i 2008 gjennomføre et prosjekt i forhold til å innføre et ressursregnskap som vi gi oss langt større oversikt, og bedre styringsparametre for ressursbruken ved avdelingen.

6.3. Indikatorer for avdelingsbevilgninger

Ifølge innhentede opplysninger er bevilgningsnivået fra KD i 2006 satt til kr. 32,476 mill. Dette samsvarer med opprinnelig bevilgning ved starten av budsjettåret 2006. I plan- og budsjettdokumentet er beregninger for tildelinger pr. egenfinansiert årsverk og egenfinansiert, registrert student gjort med utgangspunkt i nevnte tildeling. I løpet av året er det imidlertid tildelt ytterligere midler fra KD, slik at tildelingen ved slutten av året er på kr. 35,682 mill. 

Det synes mest hensiktsmessig å benytte reell tildeling i 2006 som grunnlag for bevilgningsindikatorene. Beregningene som er foretatt for 2005 synes å være foretatt på basis av reell tildeling ved slutten av året.

Med dette som utgangspunkt får vi følgende korrigerte indikatorer i 2006:

Tildeling pr. egenfinansiert årsverk:

kr. 483 496

Tildeling per egenfinansiert student

kr.   42 277

Årsaken til at ASP ligger nederst av avdelingene i tildeling pr. egenfinansierte årsverk kan delvis være et resultat av den nye budsjettfordelingsmodellen som ble etablert med virkning fra budsjettåret 2004. 

En annen delforklaring kan være at størstedelen av avdelingens studieproduksjon blir honorert ut fra nest laveste kategori, dvs kategori E.

Avdelingen har igangsatt to videreutdanninger og ansatt personale innen pedagogisk veiledning og jordmorutdanning i 2006 uten at tilbudene er fullfinansierte fra første studieår.

ASP er og har vært gjennom en stor satsning på kompetanseheving, jf. krav fra NOKUT. Avdelingen har i løpet av kort tid tredoblet antall stipendiater og i tillegg bevilget ekstraordinært mye FoU-tid for kvalifisering til lektor og 1. lektor. Denne satsingen har ført til behov for å ansette flere midlertidige ansatte.

Avdelingen har de siste årene hatt en økning i antall langtidssykemeldte, noe som også har medført behov for flere midlertidige tilsatte.

I perioden 2004 til 2006 er det registrert en økning på nær 11 årsverk. Veksten kan relateres til de forhold som er beskrevet over. Denne økningen påvirker selvsagt bevilgningsindikatoren i negativ retning. På den annen side mottar avdelingen andre inntekter, f.eks sykepengerefusjoner, som ikke reflekteres i analysen.

Tildeling pr. egenfinansiert, registrert student. Ifølge DBH er antall registrerte studenter ved ASP økt fra 760 studenter i 2005 til 844 studenter i 2006. Av de registrerte studentene i 2006 er 136 deltidsstudenter. I 2006 er 80 studenter ved videreutdanningen Psykisk Helsearbeid registrert ved ASP, mens de tidligere ble registrert sentralt ved HiST. 

En ville fått et riktigere uttrykk for tildeling pr. registrert student dersom det hadde blitt gjort ett skille mellom heltids- og deltidsstudenter.

Årsaken til at ASP ligger forholdsmessig lavt på indikatoren sammenliknet med andre avdelinger kan for øvrig relateres til noen av de faktorene som er beskrevet over som historisk åpningstildeling, relativt lav stykkpris i undervisningskomponenten og igangsetting av videreutdanninger der inntektene kommer på et senere tidspunkt.

6.4. Avgang/nyrekruttering
Ved Avdeling for sykepleie er det forventet relativt stor avgang de kommende år grunnet forholdsvis høy andel eldre arbeidstakere. I løpet av 2008 vil vi ha 1 som går av med alderspensjon, i tillegg har vi 8 som etter kriteriene kan ta ut AFP.  Uttak av AFP er vanskelig å forutse, men utviklingen av sykefraværet i denne gruppen kan tyde på at vi må regne med at flere av dem vil kunne velge å gå av gjennom AFP-ordningen i nær fremtid.

En slik avgang vil på den ene siden gi handlingsrom i forhold til dimensjonering og kompetansesammensetning i fagstab, men det knytter seg også klare utfordringer når det gjelder å skaffe førstekompetanse innenfor vårt fagfelt. Erfaringsvis vet vi at det er nesten umulig å rekruttere kompetanse på førstenivå. Det er så få med slik kompetanse i Norge at vi til nå har vært henvist til intern kompetanseheving for å skaffe førstekompetanse. 

6.5. Tjenestefri med lønn for tilsatte over 62/65 år
Det er vanskelig for ansatte å forstå forskjellen mellom tjenestefri med lønn etter fylte 62/65 år og ferie. Som avdeling har vi ikke gått ut med informasjon om tjenestefri til våre ansatte etter fylte 62/65 år. Vi ser også at vi kommer til å få økt antall ansatte i denne alderen, samtidig som sykefravær i aldersgruppen 60-69 aldri har vært så høy ved ASP som inneværende år, det vil derfor være en avveining om utvidelse av tjenestefriordning kanskje kan få ned sykefraværet ved avdelingen. Dette er problemstillinger avdelingen vil jobbe videre med i 2008.
6.6. Sykefravær

Avdeling for sykepleie har et høyt sykefravær til å være en utdanningsinstitusjon, i den forbindelse har vi søkt NAV-trygd om tilretteleggingstilskudd før sykemelding for å se om vi kan greie å snu på utviklingen. Vårt sykefravær ligger over HiST i gjennomsnitt. Mye av dette sykefraværet skyldes en relativt høy alder hos våre tilsatte og det rapporteres at svært mye av sykefraværet ikke relateres til arbeidsplassen. ASP har som målsetting å redusere sykefraværet.
